অর্থাভাবে থমকে যেতে বসেছে সোহাগীর স্বপ্ন
বেগম রোকেয়া বিশ্ববিদ্যালয়ে (বেরোবি) উচ্চশিক্ষা গ্রহণে ভর্তির সুযোগ পেলেও অর্থের অভাবে ভর্তি অনিশ্চিত হয়ে পড়েছে অদম্য মেধাবী সোহাগী বেগমের।







২০১৮-১৯ শিক্ষাবর্ষে সোহাগী ব্যবসায় শিক্ষা শাখায় বেরোবিতে সি ইউনিটে ভর্তি পরীক্ষায় মেধা তালিকায় ১৫ তম স্থান দখল করেছে। আগামী ১০ জানুয়ারি ভর্তির শেষ দিন।
 
অদম্য মেধাবী সোহাগী বেগম লালমনিরহাটের আদিতমারী উপজেলার মহিষখোচা ইউনিয়নের দক্ষিণ বালাপাড়া গ্রামের দিনমজুর হারুণ অর রশিদের মেয়ে। ৪ ভাইবোনের মধ্যে দ্বিতীয় সোহাগী। বাকি ৩ ভাইবোন বিভিন্ন কলেজ লেখাপড়া করছেন।




সরেজমিনে পরিদর্শনে জানা যায়, হারুণ অর রশিদ একজন দিনমজুর ও বর্গাচাষি। বসতভিটা ছাড়া আর কিছুই নেই তাদের পরিবারের। ৪ ছেলেমেয়ের লেখাপড়ার পেছনে অন্যের বাড়িতে কাজ করতে হয় তাকে। এক বেলা খেয়ে না-খেয়ে দিনযাপন করলেও কখনও হাত পাতেননি অন্যের কাছে। অবশেষে মেয়ের উচ্চশিক্ষার জন্য সবার সহযোগিতা কামনা করেন হারুণ অর রশিদ।
সোহাগী বেগম ২০১৫ সালে এসএসসি পরীক্ষায় মহিষখোচা বহুমুখী স্কুল অ্যান্ড কলেজ থেকে বাণিজ্য বিভাগ থেকে জিপিএ-৫ এবং ২০১৭ সালে একই প্রতিষ্ঠান থেকে জিপিএ-৪.৬৭ পেয়েছেন। এরপর উচ্চশিক্ষা গ্রহণের লক্ষ্যে রংপুরের বেগম রোকেয়া বিশ্ববিদ্যালয়ে ভর্তি পরীক্ষায় সি ইউনিটে মেধা তালিকায় ১৫তম স্থান দখল করেন।
বিশ্ববিদ্যালয়ের ভর্তির সুযোগ পেয়েও অনিশ্চিত হয়ে পড়েছে তার উচ্চশিক্ষা।  
সোহাগী  বলেন, ভবিষ্যতে উচ্চশিক্ষা গ্রহণ করে বিসিএস ক্যাডার হতে চাই। কিন্তু জীবনের শুরুতেই বড় বাধা হয়ে দাঁড়িয়েছে অর্থ। উচ্চস্বপ্ন থাকলেও হয়তো অর্থাভাবে আমাকে আটকে যেতে হবে।  
কথা বললে সোহাগীর বড় ভাই মানিক মিয়া  বলেন, এত টাকা দিয়ে বিশ্ববিদ্যালয়ে পড়ার মতো সামর্থ্য আমার পরিবারের নেই। কিন্তু আমি আমার বোনের স্বপ্ন এভাবে শেষ করে দিতে পারি না। তাই আজ সবার দ্বারস্থ হয়েছি।
এ জন্য তিনি সমাজের বিত্তবান লোকজনের তার সহায়তায় এগিয়ে আসার আহ্বান জানান।
যোগাযোগ: সোহাগীর বড় ভাই, মানিক মিয়া- ০১৭৫২৫৫১৬৩৫। 
অথবা
বিস্তারিত তথ্যের জন্য -মাহফুজুল ইসলাম বকুল, সাধারণ সম্পাদক, বেরোবি সাংবাদিক সমিতি (০১৭৪৪৩৩০৫৯২)

বেগম রোকেয়া বিশ্ববিদ্যালয়ে (বেরোবি) উচ্চশিক্ষা গ্রহণে ভর্তির সুযোগ পেলেও অর্থের অভাবে ভর্তি অনিশ্চিত হয়ে পড়েছে অদম্য মেধাবী সোহাগী বেগমের।